**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 28.02.2022, ora 08.00 – 01.03.2022, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 01.03.2022, ora 07.00**

**RÂURI**

Debitele au fost în general staționare, exceptând râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Caraș, Nera, Cerna și cursul superior al Prutului, unde au fost în scădere.

Debitele se situează la valori sub mediile multianuale lunare, cu coeficienţi moduli cuprinşi între 30-80%, mai mari (în jurul și peste normalele lunare) pe râurile din bazinele hidrografice: Vișeu, Iza, Tur, Someş (exceptând Someșul Mic), Arieș, Caraș, Nera, Moldova, bazinele superioare ale Crișurilor și Mureșului, cursurile superioare ale Sucevei și Trotușului și izolat pe unele râuri din bazinul superior și mijlociu al Oltului și mai mici (sub 30% din normalele lunare) pe râurile din bazinele hidrografice: Crasna, Moravița, Bârlad, bazinele mijlocii și inferioare ale râurilor Jiu, Vedea și Argeș, în bazinul inferior al Oltului, cursurile râurilor Rm. Sărat și Tazlău, pe unele râuri din Dobrogea și pe unii afluenți ai Prutului.

Formaţiunile de gheaţă (predominant gheață la maluri, pod de gheață, aglomerări de gheţuri), existente pe râurile din bazinele superioare ale râurilor: Mureș, Jiu, Olt, Moldova, Bistrița și Trotuş au fost în uşoară extindere şi intensificare.

Nivelurile pe râuri la stațiile hidrometrice se situează sub **COTELE DE ATENȚIE**.

Debitele vor fi în general staționare, exceptând râurile din bazinele hidrografice: Vișeu, Iza, Tur, Someș, Crișuri, Mureș, Bega, Timiș, Bârzava, Caraș, Nera, Cerna și cursul superior al Prutului.

Formațiunile de gheață (gheață la maluri, pod de gheață, aglomerări de gheţuri) existente vor fi în uşoară extindere şi intensificare.

Nivelurile pe râuri la stațiile hidrometrice se vor situa sub **COTELE DE ATENȚIE**

**A.B.A. Prut-Bârlad**

Județul Vaslui:

* Se mențin prevederile din „Planul de restricții și folosire a apei în perioade deficitare”, treapta a III-a pentru S.C. AQUAVAS S.A. VASLUI – Sucursala Vaslui, din acumularea Solești (râul Vasluieț).

**DUNĂRE**

Debitul la intrarea în țară (secțiunea Baziaș) în intervalul 28.02.2022 – 01.03.2022 a fost staționar, având valoarea de 5600 m3/s, sub media multianuală a lunii martie (6700 m3/s).

În aval de Porţile de Fier debitele au fost în scădere pe sectorul Gruia – Tr. Măgurele și în creștere pe sectorul Zimnicea – Tulcea.

Debitul la intrarea în țară (secțiunea Baziaș) va fi în scădere (5400 m3/s).

Pe tot sectorul aval de Porțile de Fier debitele vor fi în scădere pe sectorul Gruia – Giurigiu și în creștere pe sectorul Oltenița – Tulcea.

**2.** **Situația meteorologică în intervalul 28.02.2022, ora 08.00 – 01.03.2022, ora 06.00**

**ÎN ŢARĂ**

Vremea a fost, în general, închisă și a continuat să se răcească, local semnificativ în sud și sud-est, astfel că valorile diurne, în marea lor majoritate au fost mai coborâte decât cele normale pentru sfârșitul lunii februarie. Temporar au fost precipitații, în prima parte a intervalului în sud, local în vest și la munte și pe arii restrânse în centru, iar noaptea în sud-est și doar pe suprafețe mici în centru și sud-vest. Acestea au fost sub formă de ninsoare în Moldova, la munte și în Crișana, predominant sub formă de ninsoare în Transilvania, Muntenia și în Dobrogea, iar în Banat și Oltenia, precum și în zona litoralului și a deltei precipitațiile au fost mixte. Pe arii restrânse, în sud-est cantitățile de precipitații au fost însemnate, din datele colectate până la transmiterea acestui raport acestea depășind 20 l/mp în sudul județului Constanța, unde s-a depus strat de zăpadă consistent (până la 15 cm la Adamclisi, județul Constamța). La ora 20, stratul de zăpadă era prezent în cea mai mare parte a zonei montane, unde măsura - în platformele stațiilor meteorologice - până la 231 cm în Munţii Făgăraş, izolat în Muntenia (până la 8 cm), Transilvania și Moldova (1 cm). Vântul a suflat slab și moderat cu intensificări în est și sud-est, cu viteze în general de 55...65 km/h unde local a fost viscol, iar pe litoral și în deltă, precum și în zona montană înaltă a Carpaților Orientali și de Curbură, rafalele au depășit 80 km/h. Temperaturile maxime s-au încadrat între -1 grad la Joseni, Toplița, Miercurea Ciuc, Întorsura Buzăului și Joseni și 9 grade la Săcuieni și Satu-Mare, iar la ora 06.00 erau temperaturi cuprinse între -6 grade la Câmpeni și 2 grade la Focșani, Holod, Tecuci, Buzău, Ștei, Sulina, Urziceni, Adjud și Brăila.

*Observaţie - de ieri de la ora 06.00, au fost în vigoare 2 atenționări cod galben pentru fenomene meteo periculoase imediate: emise de SRPV Bacău.*

**LA BUCUREŞTI**

Vremea a fost închisă și s-a răcit accentuat față de ziua precedentă, în orele amiezii înregistrându-se valori termice ușor mai coborâte decât cele normale datei. Trecător s-au semnalat precipitații slabe, predominant sub formă de ninsoare, iar vântul a suflat slab și moderat cu intensificări temporare ziua, cu viteze la rafală de până la 43 km/h. Temperatura maximă a fost de 4 grade la toate stațiile meteorologice, iar la ora 06.00 se înregistrau 0 grade la Băneasa și 1 grad la Afumați și Filaret.

**3. Prognoza meteorologică în intervalul 01.03.2022, ora 08.00 – 02.03.2022, ora 08.00**

**ÎN ŢARĂ**

Vremea va fi rece pentru începutul lunii martie în cea mai mare parte a țării, dar mai ales în est și sud-est. Cerul va fi mai mult noros și temporar vor fi precipitații în regiunile extracarpatice, local la munte și pe arii restrânse în centru. Va ninge, exceptând Oltenia, precum și zona litoralului și a deltei, unde precipitațiile vor fi mixte. Cantitățile de precipitații, pe alocuri vor fi însemnate și se va depune strat nou de zăpadă. Vântul va sufla slab și moderat, cu intensificări temporare în prima parte a intervalului în regiunile estice și sud-estice și în zona montană înaltă a Carpaților Orientali și Meridionali, cu viteze în general de 45...50 km/h, viscolind ninsoarea. Temperaturile maxime se vor încadra, în general între -2 și 7 grade, cu cele mai scăzute valori în Moldova, iar cele minime între -7 și 0 grade.

**LA BUCUREŞTI**

Vremea se va menține rece și închisă. Temporar va ninge, iar vântul va sufla slab și moderat. Temperatura maximă va fi de 3...4 grade, iar cea minimă de -2...-1 grad.

1. ***CALITATEA APELOR***

Nu s-au înregistrat evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate în intervalul 25-27.02.2022 în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf) și ale pragurilor de alertă și informare pentru O3 (ozon). A fost înregistrată depășirea valorii-limită zilnice (50 µg/m3) pentru indicatorul particule in suspensie cu diametrul sub 10 microni (PM10), la stațiile: NT-3 (26.02.2022), IS-1, IS-2, IS-5, IS-6 (25.02.2022).

***Inspectoratul General pentru Situații de Urgență*** informează telefonic despre producerea, la data de 28.02.2022 unui incendiu la groapa de gunoi din localitatea Tutora, județul Iași, pe o suprafață de aproximativ 200 mp, fără degajări mari de fum în atmosferă. Se intervine cu 2 autospeciale cu apa si spuma si 3 cisterne Salubris. Nu se cunosc, deocamdată, cauzele declanșatoare (prima ipoteză luată în calcul este autoaprinderea deșeurilor). Nu s-au înregistrat victime. Vom reveni cu informații suplimentare.

1. **În domeniul solului și vegetației**

***Direcția Silvică Vaslui*** informează despre producerea, la data de 27.02.2022, ora 15.00, unui incendiu care a a afectat 1,6 ha coronament pe raza OS Vaslui, localitatea Ivănești, într-un fond forestier de stat+privat. Incendiul a fost stins în aceeași zi, la ora 18.00, prin intervenția a 3 silvicultori si 7 cetățeni. Cauza: incendierea voluntară a vegetației limitrofe.

***Direcția Silvică Vaslui*** informează despre producerea, la data de 26.02.2022, ora 16.00, unui incendiu ce a a afectat 23,39 ha coronament+litieră pe raza OS Epureni, loc Murgeni, într-un fond forestier de stat. Incendiul a fost stins în aceeași zi, la ora 19.30, prin intervenția a 3 silvicultori, 5 pompieri, 3 polițiști și a 14 cetățeni. Cauza: incendierea voluntară a vegetației limitrofe.

***Garda Forestieră Ploiești*** informează despre producerea, la data de 26.02.2022, ora 16.30, unui incendiu care a a afectat 1 ha litieră pe raza OS Stejarii Muncelului, într-un fond forestier de privat, pe raza comunei Călinești, sat Vrănești, județul Argeș. Incendiul a fost stins în aceeași zi, la ora 22.30, prin intervenția a 2 silvicultori, 11 pompieri, un voluntar și a 10 cetățeni. Cauza: incendierea voluntară a vegetației limitrofe.

***Garda Forestieră Timișoara*** informează despre producerea, la data de 27.02.2022, ora 14.00, unui incendiu care a a afectat 2 ha litieră pe raza OS Păltiniș, pe raza localității Apadia, județul Caraș Severin. Incendiul a fost stins în aceeași zi, la ora 19.20, prin intervenția a 6 silvicultori și a 2 cetățeni. Cauza: incendierea voluntară a vegetației limitrofe.

***Direcția Silvică Prahova*** informează despre producerea, la data de 27.02.2022, ora 15.30, unui incendiu care a a afectat 2,5 ha litieră pe raza O.S. Văleni, comuna Gura Vitioarei, județul Prahova. Incendiul a fost stins, in aceeași zi, la ora 18.00, prin intervenția a 2 silvicultori si 10 cetățeni. Nu se cunosc cauzele declanșatoare.

***Administrația Rezervației Biosferei Delta Dunării*** informează despre producerea, la 28.02.2022, ora 09.00, unui incendiu de vegetație în zona de nord a canalului Mocansca (la sud de pădurea Caraorman), județul Tulcea. Incendiul s-a stins de la sine, în aceeași zi, la ora 13.00. A ars stuf și papură pe o suprafață de aproximativ 70 ha. Nu s-au observat mortalități la păsări și mamifere.

***Administrația Rezervației Biosferei Delta Dunării*** revine cu informații despre incendiul produs la data de 27.02.2022, ora 13.00, în zona de sud a canalului Mocansca județul Tulcea menționând faptul că incendiul s-a stins de la sine, în 28.02.2022, la ora 12.30. A ars stuf și papură pe o suprafață de aproximativ 120 ha. Nu s-au observat mortalități la păsări și mamifere.

***Administrația Rezervației Biosferei Delta Dunării*** revine cu informații despre incendiul produs la data de 26.02.2022, ora 08.40, în zona cuprinsă între canalul Cardon și canalul Sondei, județul Tulcea, menționând că s-a stins de la sine în data de 28.02.2022, la ora 01.30. A ars stuf și papură pe o suprafață de circa 40 ha. Nu s-au observat mortalități la păsări și mamifere. Nu se cunosc cauzele declanșatoare.

1. **În domeniul supravegherii radioactivităţii mediului**

Nu s-au înregistrat evenimente deosebite.

1. **În municipiul Bucureşti**

Nu s-au înregistrat evenimente deosebite.

**DIRECȚIA DE COMUNICARE, TRANSPARENȚĂ ȘI IT**